Só tem jy Leeus, sê Griekwas se breier | Netwerk24
Deur Marnus Kok 22 Augustus 2019 14:44
Die 26-jarige Mona, ’n sterk skrumwerker en derduiwel met die bal in die hand, het las van ’n skouerbesering, maar sal slaggereed wees vir die halfeindstryd van die kompetisie.
Khwezi Mona word met die oog op die halfeindronde ’n ruskans gebied. Foto: Gallo Images
“Khwezi Mona het al ’n geruime tyd las van ’n skouerbesering en ons moet hom hierdie week ’n ruskans gee,” sê Brent Janse van Rensburg, afrigter van die Poubloues.
“Hy sal volgende week terug wees, met Mox (Mxoli) wat sy plek inneem. Ons is egter vol vertroue dat hy hom goed van sy taak sal kwyt. Hy (Mxoli) is al ’n ruk hier en vertroud met die stelsels en ons sien uit na wat hy kan bydra.”
Mxoli, wat tevore vir die Blou Bulle gespeel het, is een van drie veranderings aan die span wat verlede week met die Westelike Provinsie afgereken het.
Zak Burger se seisoen is verby nadat hy sy knie vroeg in die kragmeting met die Kapenaars beseer het. Sy plek word ingeneem deur die oud-Puk Chriswill September, met Christiaan Meyer wat hom op die plaasvervangersbank bevind.
“Ons is baie geseënd om iemand soos Christiaan Meyer, wat oor baie ervaring beskik, weer in die groep te hê.
“Dan het Zandré Jordaan (flank) ongelukkig ’n kuitbesering en is net nie gemaklik om te hardloop nie. Hy word ook hierdie week ruskans gegee en behoort volgende week weer reg te wees,” sê Janse van Rensburg.
Die baljagter Gideon van der Merwe neem Jordaan se plek aan die kant van die skrum in.
Gideon van der Merwe is terug in Griekwas se beginspan vir Saterdag se kragmeting in Kimberley. Foto: Gallo Images
Maar die veranderings ten spyt, dink die breier nie die span word verswak nie.
“Dit is ’n goeie geleentheid vir die ander spelers wat honger is om hul staal te wys om nuwe energie na die span te bring.
“Uit die aard van die saak onderskat ons die Leeus (wat nog nie verseker is van ’n plek in die halfeind nie) beslis nie.
“Ons verwag dat die Leeus ons onder druk gaan plaas by die vaste fasette. Dan gaan hulle ook beslis hardlooprugby opdis en ons met systappe en binne-aangeë probeer uitoorlê.
“Ons sal reg moet wees om ons man op die verdediging te staan en hul balbesit te vertraag. Dan sal ons hulle moet verhoed om ritme te kry,” sê Janse van Rensburg.